**ՏԵԽՆԻԿԱԿԱՆ ԲՆՈՒԹԱԳԻՐ**

Աուդիտորական ծառայության նպատակը «Վայոց Ձորի բժշկական կենտրոն» ՓԲԸ-ի (այսուհետ` սույն հավելվածում Ընկերություն) 2025թ. դեկտեմբերի 31-ի դրությամբ տարեկան ֆինանսական հաշվետվությունների աուդիտի անցկացումն է «Հաշվապահական հաշվառման մասին» ՀՀ օրենքի 26-րդ հոդվածի և «Բաժնետիրական ընկերությունների մասին» ՀՀ օրենքի 92-րդ հոդվածի պահանջների համաձայն: Սույն տեխնիկական բնութագիրը մշակվել է 04.12.2019թ. «Աուդիտորական գործունեության մասին» (ՀՕ-283-Ն) և «Հաշվապահական հաշվառման և աուդիտորական գործունեության կարգավորման և հանրային վերահսկողության մասին» (ՀՕ-284-Ն) ՀՀ օրենքների դրույթների համաձայն և ներկայացնում է աուդիտի իրականացման համար անհրաժեշտ խնդիրների կազմը:

**Աուդիտ իրականացնող կազմակերպությունը պետք է բավարարի հետևյալ պայմաններին՝**

* Աուդիտորական կազմակերպության մասին տեղեկությունները «Աուդիտորական գործունեության մասին» ՀՀ օրենքի (ՀՕ-283-Ն) 6-րդ հոդվածի համաձայն պետք է գրանցված լինեն մասնագիտացված կառույցի` Հայաստանի աուդիտորների և փորձագետ հաշվապահների պալատի ռեեստրում:
* Աուդիտորական կազմակերպությունը պետք է ունենա աուդիտի իրականացման առնվազն 3 տարվա փորձ:
* Աուդիտորական կազմակերպության մասին տեղեկությունները «Աուդիտորական գործունեության մասին» (ՀՕ-283-Ն) ՀՀ օրենքի 7-րդ հոդվածի համաձայն պետք է գրանցված լինեն Հայաստանի աուդիտորների և փորձագետ-հաշվապահների պալատի կողմից վարվող աուդիտորական կազմակերպությունների, աուդիտորների և փորձագետ հաշվապահների ռեեստրում:
* Աուդիտորական խմբում ներգրավված աշխատակիցներից առնվազն մեկը պետք է ունենա միջազգային հաշվապահական և (կամ) աուդիտորական որակավորման (օրինակ՝ Էյ-Սի-Սի-Էյ, ՍԻ-Փի-Էյ, Սի-Այ-Էս-Էյ) փուլերի առնվազն կեսը ավարտած լինելու փաստը հավաստող փաստաթուղթ (վկայական) և (կամ) առնվազն երեքը պետք է համապատասխանեն «Աուդիտորական գործունեության մասին» (ՀՕ-283-Ն) ՀՀ օրենքի 7-րդ հոդվածի պահանջներին:
* Աուդիտորական խումբը պայմանագրով նախատեսված աշխատանքային գրաֆիկից առնվազն տասն աշխատանքային օր փաստացի պետք է աշխատի առողջապահական հաստատությունում:

Աուդիտորական կազմակերպությունը պայմանագրով նախատեսված աշխատանքները պետք է ավարտի և աուդիտորական եզրակացությունը կից փաթեթով տրամադրի պատվիրատուին «Հաշվապահական հաշվառման մասին» ՀՀ օրենքի 27-րդ հոդվածի 2-րդ մասով սահմանված ժամկետից՝ 2026թ. հունիսի 25-ից առնվազն 15 օր շուտ:

**Ծառայությունների ծավալը**

Աուդիտը պետք է իրականացվի համաձայն Հաշվապահների միջազգային ‎ֆեդերացիայի (ՀՄՖ) Աուդիտի և հավաստիացման ստանդարտների միջազգային խորհրդի հրապարակած Աուդիտի միջազգային ստանդարտների (ԱՄՍ): Այդ ստանդարտները պահանջում են, որ աուդիտորն աուդիտը պլանավորի և իրականացնի այնպես, որպեսզի ստացվի բավարար հավաստիացում առ այն, որ ‎ֆինանսական հաշվետվությունները զուրկ են նշանակալի անճշտություններից: Աուդիտի ընթացքում ընտրանքային եղանակով ուսումնասիրվում են ‎ֆինանսական հաշվետվություններում ներկայացված գումարներն ու բացահայտումները հիմնավորող փաստերը: Աուդիտը ներառում է նաև օգտագործված հաշվապահական սկզբունքների և ղեկավարության կողմից կատարված հիմնական գնահատականների գնահատում, ինչպես նաև ‎ֆինանսական հաշվետվությունների ընդհանուր ներկայացման գնահատում:

Ընկերության ֆինանսական հաշվետվությունների աուդիտ իրականացնելիս մասնավորապես ուսումնասիրվելու են՝

* Սկզբնական հաշվառման և ծախսային փաստաթղթերը, աշխատանքային, ծառայությունների մատուցման, ձեռքբերումների գծով պայմանագրերը,
* Ոչ ընթացիկ ակտիվների (հիմնական միջոցներ, անավարտ ոչ ընթացիկ ակտիվներ, ոչ նյութական ակտիվներ) և ընթացիկ ակտիվների (հումք, նյութեր, և այլ պաշարներ) հաշվառման դրվածքը,
* Ապրանքանյութական արժեքների հաշվառման դրվածքը, հիմնական միջոցների, ոչ նյութական ակտիվների ձեռք բերման, օտարման, լուծարման, սկզբնական հաշվառման փաստաթղթերի կազմման, լրացման և անալիտիկ գրանցամատյանների, քարտերի հաշվառման ճշտությունը,
* Հիմնական միջոցների, ոչ նյութական ակտիվների մաշվածության հաշվարկների ճշտությունը, ապրանքանյութական արժեքների ձեռքբերումների, ելքագրումների, դրանց ծախսագրման հաշվառման ճշտությունը,
* Բանկային և դրամարկղային գործառնությունները,
* Կարճաժամկետ, երկարաժամկետ պարտավորությունների, բյուջեի և այլ կրեդիտորների հետ փոխհարաբերությունները,
* Առկա դեբիտորական, կրեդիտորական պարտքերի մեջ անհուսալի և ժամկետանց պարտքերը,
* Ակտիվների և պարտավորությունների գույքագրումը,
* Ընկերության 31.12.2025թ. դրությամբ մատակարարների և պատվիրատուների հետ առկա փոխադարձ հաշվարկների ստուգման ակտերը,
* Աշխատակիցների հետ կնքված պայմանագրերը, աշխատանքի ընդունման, տեղափոխման, ազատման հրամանների, աշխատանքային պայմանագրերի առկայությունը, դրանց կազմման և ձևակերպման ճշտությունը,
* Աշխատանքի վարձատրության մեթոդիկան,
* Ընկերության եկամուտների, ծախսերի, կառավարչական հաշվառման, արտահաշվեկշռային հաշիվների, իրացման, շրջանառության ծավալների, ինքնարժեքի ձևավորման, ֆինանսական արդյունքների, պահուստաֆոնդերի հաշվառման ճշտությունը:

**Աուդիտորական հաշվետվություններ**

Աուդիտորը 2025թ.-ի դեկտեմբերի 31-ի դրությամբ «Վայոց Ձորի բժշկական կենտրոն» ՓԲԸ-ի ֆինանսական հաշվետվությունների վերաբերյալ պետք է աուդիտորական եզրակացություն ներկայացնի` նշելով, թե արդյո՞ք այդ ֆինանսական հաշվետվություններն ըստ Հաշվապահական միջազգային ստանդարտների խորհրդի կողմից հրապարակված ֆինանսական հաշվետվության միջազգային ստանդարտների, ապահովում են Ընկերության ֆինանսական վիճակի և համապարփակ ֆինանսական արդյունքների վերաբերյալ ճշմարիտ պատկերը 31.12.2025թ. ֆինանսական տարվա ավարտի դրությամբ:

Ի հավելումն Ընկերության ֆինանսական հաշվետվությունների վերաբերյալ աուդիտորական եզրակացության, աուդիտորը անհրաժեշտության դեպքում պետք է պատրաստի նաև ղեկավարությանն ուղղված նամակ, որում աուդիտորը պետք է.

ա) ներկայացնի աուդիտի ընթացքում ուսումնասիրված հաշվապահական գրանցումների, համակարգերի և ներքին հսկողության մեխանիզմների վերաբերյալ իր մեկնաբանություններն ու դիտարկումները,

բ) նույնականացնի համակարգերի և հսկողության մեխանիզմների թերություններն ու թույլ օղակները և կատարի դրանց բարելավմանն ուղղված առաջարկություններ,

գ) ներկայացնի այն խնդիրները, որոնք ի հայտ են եկել աուդիտի ընթացքում և կարող են էական ազդեցություն ունենալ ծրագրերի իրականացման վրա,

դ) ղեկավարությանն ուղղված նամակում ներառի ղեկավարության դիտողությունները: